Alexander episcopus etc... venerabilibus fratribus archiepiscopis et episcopis et dilectis filiis abbatibus et prioribus, decanis, archidiaconis, prepositis, archypresbyteris et aliis ecclesiarum prelatis etc... salutem etc... Patris eterni benignitas pro sui nominis attollenda gloria et fidelium procuranda salute, inter personas plurimas divinis obsequiis deputatas viros in Ecclesia sua sancta constituit conversationis et vite honestate conspicuos ac scientie titulis insignitos. Hii sunt dilecti Deo et hominibus fratres ordinis Predicatorum et Minorum qui, suum semper affectum ad amorem celestium dirigentes, virtutem nominis divini per orbem terre publicant et pro christiane religionis ampliandi cultu vigili attentione desudant. Hii sunt qui, vitam et merita beatissimi Pauli apostoli contemplantes, gloriantur in sola cruce Domini, spernando mundi solatia pro delictis (sic) paradisi. Hii sunt qui, hostes anime per scutum fidei, loricam justitie et gladium Spiritus, salutis galeam et hastam perseverantie debellantes, [obtinere] satagunt ut catholicis fidei et spei et caritatis augmenta proveniant, ac perfidis veritatis via pateat, et hereti-[Fol. 18 v°]-ce pravitatis insania evanescat. De tantorum siquidem meritorum provenit claritate quod vos fratres eosdem affectu sincerissimo in Christo diligimus, et ipsos ubique terrarum statu gaudere pacifico affectamus pro re indigna et nimis amara ducentes, si aliquis (sic) de numero fidelium et potissime prelatorum eos aliquibus turbat injuriis vel offensis. Rogamus itaque devotionem vestram et, per Dei misericordiam, obsecramus per apostolica vobis scripta mandantes ac in remissionem peccatorum injungentes, quatinus illos ex eis sunt in vestris civitatibus et dyocesibus constituti, seu qui ad presentiam vestram quandocumque pervenerint, pro divina et nostra reverentia, affabiliter et benigne recipere, ac eos vestre caritatis studeatis affluentia confovere, permittendo ipsos uti libere in regularibus eorum observantiis et statutis per sedem apostolicam approbatis, ac etiam indulgentiis et litteris quas circonspecta pieta sedis ejusdem eis olim concessisse dignoscitur de sua gratia speciali. Ceterum, predictos fratres de favoris vestri plenitudine plenius honorantes, eis liberaliter concedatis, ut que sunt oportuna pro animarum salute ab eis auctoritate nostra libere valeant exerceri, presertim cum ipsi cordi habeant ministerium suum ita laudabiliter et [Fol. 19] prudenter exsequi, quod exinde apud vos prosint sinceram et stabilem benivolentiam promoreri. Preces autem nostras quas vobis ex intimo cordis affectu dirigimus, sic adimpleat vestra sinceritas quo propter hec (sic) vobis gratiosi favoris premia oportuno tempore compensemus. Datum Neapoli, V idus aprilis. – anno primo.